РЕШЕНИЕ НА КОМИСИЯТА
от 20 декември 2007 година
относно принципното признаване на пълнотата на документацията, представена за подробен преглед, с оглед на възможното включване на ипконазол и малтодекстрин в приложение I към Директива 91/414/ЕИО на Съвета
(нотифицирано под номер C(2007) 6479)
(Текст от значение за ЕИП)
(2008/20/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
Директива 91/414/ЕИО предвижда да се изготви списък на Общността с разрешените активни вещества за включване в състава на продукти за растителна защита.
(2)
На 30 март 2007 г. Kureha GmbH предостави на органите на Обединеното кралство досие относно активното вещество ипконазол със заявление за включването му в приложение I към Директива 91/414/ЕИО. На 2 юли 2007 г. Biological Crop Protection Ltd предостави на органите на Обединеното кралство досие за веществото малтодекстрин със заявление за включването му в приложение I към Директива 91/414/ЕИО.
(3)
Органите на Обединеното кралство уведомиха Комисията, че въз основа на предварителен преглед документите за въпросните активни вещества отговарят на изискванията за данни и информация, посочени в приложение II към Директива 91/414/ЕИО. Предоставените досиета отговарят също така на изискванията за данни и информация, посочени в приложение III към Директива 91/414/ЕИО по отношение на един продукт за растителна защита, съдържащ въпросното активно вещество. Съгласно член 6, параграф 2 от Директива 91/414/ЕИО впоследствие досиетата бяха препратени от заявителите до Комисията и другите държави-членки и бяха предоставени на Постоянния комитет по хранителната верига и здравето на животните.
(4)
С настоящото решение следва официално да се потвърди на общностно равнище, че досиетата принципно отговарят на изискванията за данни и информация, посочени в приложение II, и покриват - поне за един продукт за растителна защита, съдържащ въпросното активно вещество - изискванията на приложение III към Директива 91/414/ЕИО.
(5)
Настоящото решение не засяга правото на Комисията да изисква от заявителя да предостави допълнителни данни или информация, с оглед изясняването на определени части от досието.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Без да се засягат разпоредбите на член 6, параграф 4 от Директива 91/414/ЕИО досиетата относно активните вещества, определени в приложението към настоящото решение, предоставени на Комисията и държавите-членки с цел да бъдат включени в приложение I към тази директива, принципно отговарят на изискванията за данни и информация, посочени в приложение II към тази директива.
Също така, досиетата отговарят и на изискванията за данни и информация, посочени в приложение III към тази директива, по отношение на един продукт за растителна защита, който съдържа активното вещество, като се вземат предвид предложените приложения на този продукт.
Член 2
Докладващата държава-членка провежда подробен преглед на посочената в член 1 документация и съобщава на Комисията за заключенията си, заедно с препоръка относно включването или невключването в приложение I към Директива 91/414/ЕИО на активните вещества, определени в член 1, и за всички условия, свързани с това включване, възможно най-бързо и в срок най-късно до една година, считано от публикуването на настоящото решение в Официален вестник на Европейския съюз.
Член 3
Адресати на настоящото решение са държавите-членки.
Съставен в Брюксел на 20 декември 2007 година.